L-hena tat-tama f'Alla Għall-mexxej tal-kor. Fuq l-istrumenti tal-korda. Salm ta' David. Weġibni, meta nsejjaħlek, Alla tal-ġustizzja tiegħi; oħroġni fil-wisa' meta nkun imdejjaq, ħenn għalija u isma' talbi. Intom, bnedmin, kemm se ddumu twebbsu qalbkom? Għax tħobbu l-frugħa u tfittxu l-gideb? Kunu afu li l-Mulej wera tjieba kbira miegħi; jismagħni l-Mulej meta nsejjaħlu. Triegħdu bil-biża' , u la tidinbux; aħsbu f'qalbkom billejl, u isktu! Offru s-sagrifiċċji li għandkom tagħmlu, u ittamaw fil-Mulej. Ħafna jgħidu: "Min jurina r-riżq?" Ixħet fuqna, Mulej, id-dawl ta' wiċċek. Int nissilt l-hena f'qalbi, aktar mill-kotra tal-qamħ u l-inbid tagħhom. Nimtedd u norqod minnufih fis-sliem, għax int waħdek, Mulej, fis-sod tqegħedni.